Gúrú gagnrýnir áætlun um sæstreng

Sennilega eru fá mál jafn óumdeild í íslenskum tækniiðnaði og útlandasambandsmálin. Það er, allir eru sammála um nauðsyn þess að bæta útlandasambandið verulega og það eins fljótt og hægt er. Nýjasta útspil samgönguráðherra í þessum efnum fær hins vegar ekki háa einkunn hjá einum helsta tölvugúrú landsins.

Í dag tilkynnti samgönguráðherra að botnrannsóknir vegna nýs sæstrengs til Evrópu myndu hefjast í sumar, en um nokkurt skeið hefur verið ljóst að undirbúningsvinna sé hafin að þessu verkefni – ég fjallaði m.a. um það í pistli hér í upphafi árs. Öflugra útlandasamband er þjóðþrifamál og skiptir verulegu máli að það batni umtalsvert á næstunni, sér í lagi ef hugmyndir um uppbyggingu netþjónabúa hér á landi fyrir erlendan markað eiga fram að ganga.

Friðrik Skúlason ekki sáttur

En nú ber svo við að frétt mbl.is um tilkynningu samgönguráðherra var ekki búin að vera lengi uppi á fréttavefnum fyrr en bloggfærsla með yfirskriftinni „Sæstrengur – gæti það verið vitlausara?“ birtist á Púkablogginu, en það er enginn annar en veirubaninn Friðrik Skúlason sem heldur því úti. Friðrik Skúlason er einn helsti gúrú landsins í ýmsum þeim málum sem við koma tölvugeiranum. Auk þess að kunna ýmislegt fyrir sér í veiruvörnum búa fáir yfir jafn mikilli reynslu og Friðrik þegar kemur að því að reka alþjóðlegt tæknifyrirtæki á Íslandi. Því er varla hægt annað en leggja við hlustir þegar hann tekur djúpt í árinni í málefnum sem skipta tæknibransann hér á landi lykilmáli á næstu árum.

Um fyrirhugaða lagningu nýs sæstrengs til Evrópu segir Friðrik meðal annars:

„Þegar Cantat strengurinn verður lagður niður verðum við ekki með neina beina tengingu við Bandaríkin eða Kanada. Ætla menn síðan í alvöru að reyna að sannfæra bandaríska aðila um að Ísland sé góður kostur til að reka netþjónabú?“

Getur verið að skammsýni og „finnum ódýrasta kostinn“ hugmyndafræði sé að útiloka að ein athyglisverðasta nýsköpunarhugmyndin í tæknibransanum um þessar mundir geti orðið að veruleika? Er búið að skoða í alvöru möguleikann á að næsti strengur verði frekar lagður vestur um haf?

Skánar verðlagningin ekki?

Einnig nefnir Friðrik verðlagningu FARICE strengsins, sem hann segir allt of háa og bendir á að þar sem sama fyrirtæki muni sjá um nýja strenginn sé afar ólíklegt að tilkoma hins nýja strengs muni gera gagnaflutning til og frá landinu hagkvæmari en nú er raunin:

„FarIce er dýr og íslenskir aðilar sem dreifa miklum gögnum nota hann ekki nema þau neyðist til. Staðreyndin er sú að kostnaður við að dreifa gögnum yfir Farice er allt að tífaldur kostnaður við að dreifa þeim frá netþjónabúum erlendis, en það, ásamt núverandi óáreiðanleika sambandsins er til dæmis ástæða þess að þjónarnir fyrir EVE Online eru í London, en ekki á Íslandi.“

Hættan er sem sagt sú að mati Friðriks að þótt vissulega komist á öflugra varasamband við útlönd en nú er, muni það skipta afar litlu máli fyrir rekstrargrundvöll fyrirtækja sem vilja reka netþjónabú eða aðra gagnafreka alþjóðlega upplýsingatækniþjónustu hér á landi, því verð verði áfram svo hátt á gagnaflutningnum að reksturinn verði ekki hagkvæmur.

Höfum ekki efni á að stíga feilspor

Því miður er ekki hægt að segja að samgönguyfirvöld hér á landi hafi verið sérstaklega framsýn eða snör í snúningum hvað málefni tengd útlandasambandi Íslands varðar síðustu ár. Það hlýtur því að vera áhyggjuefni þegar einn af helstu gúrúum íslensks tækniiðnaðar sér verulega vankanta á áætlunum um næsta verkefni á þessum vettvangi. Verkefni sem mun hafa mikið um samkeppnishæfni íslenskrar upplýsingatækni og möguleika hennar til nýsköpunar á næstu árum að segja. Við höfum einfaldlega ekki efni á að stíga feilspor nú í þróun okkar útlandasambands.

Kristinn Jón Arnarson er almannatengslaráðgjafi hjá AP almannatengslum og fyrrverandi ritstjóri Tölvuheims. EM> P>